Karsten Alnæs
Store norske leksikon,Språk og litteratur,Norsk og samisk litteratur,Nyere norsk litteratur
Karsten Alnæs, norsk forfatter. Han debuterte i 1975 med novellesamlingen Veps, men fikk sitt egentlige gjennombrudd da han i 1976 vant Aschehougs romankonkurranse med Felttoget, en historisk roman fra 1500-tallet. Den ble fulgt av samtidsromanen Gaia (1977), før han igjen bruker historisk stoff i Havherre og sjøtrell (1978), denne gang fra tidlig på 1800-tallet. Flyktende kongers følge (1982) er en frittstående fortsettelse av 1978-boken.
Frodig fortellerglede og god lokalkunnskap preger romaner som Kjempesmell og blå dager (1981) og Kom kjærlighet (1983). Romanen Øy (1985) er en europeisk roman om moderne samlivsformer. Han ble tildelt både Brageprisen og Bokhandlerprisen for den fabulerende Oslo-romanen Trollbyen (1992), og fikk en ny stor suksess med den biografiske romanen Sabina (1994), som bygger på den russisk-jødiske psykiateren Sabina Spielreins liv. Romanen En fremmed, hvor handlingen er lagt til Spania, ble utgitt 2002.Alnæs er også en produktiv fagbok- og lærebokforfatter. Et hovedverk her er det populærvitenskapelige formidlingsverket Historien om Norge, en serie på fem bind som består av Det ligger et land (1996), Under fremmed styre (1997), Mot moderne tider (1998), En ny arbeidsdag (1999) og Femti rike år (2000). Serien er filmatisert for fjernsyn. I perioden 2003–2006 utgav han en tilsvarende firebinds serie om Europa, Historien om Europa (Oppvåkning, 2003; Besettelse, 2004; Oppbrudd, 2005; Mørkets tid, 2006). Han har også utgitt to rikt illustrerte kulturguider: Barcelona: Et katalansk fyrverkeri (2000) og Lisboa: Dikternes, kunstnernes og fadoens by (2002).Bakenfor alle farger (2008) er en oppvekstroman som henter handling fra Hønefoss i 1940-årene.Romanen Ikke dø, Sophie (2009) er knyttet til hendelsene den 28. juni 1914 da erkehertug Franz Ferdinand og hans hustru Sophie ble myrdet av serbiske nasjonalister i Sarajevo. Mordene, kjent som skuddene i Sarajevo, ble den umiddelbare årsaken til første verdenskrig.I perioden 1987–1991 var Alnæs kulturredaktør i Dagbladet, og i periodene 1985–1987 og 1999–2001 leder av Den norske Forfatterforening. Alnæs mottok Brageprisens hederspris i 2003. Bibliografi Thomas J. Heftye. En biografi om finansmannen og stifteren av Den Norske Turistforening (Gyldendal, 2018) Hva er da et menneske? Samtaler om Jesu lignelser (KOM forlag, 2015) Du kommer i dag (Roman, Aschehoug, 2015) 1814 Miraklenes tid (Roman, Schibsted, 2013) Grevens tid (Roman, Aschehoug, 2011) Ikke dø, Sophie (Roman, Aschehoug, 2009) Bakenfor alle farger (Roman, Aschehoug, 2008) Historien om Europa 3. (Gyldendal, 2005) Historien om Europa 2. (Gyldendal, 2004) Historien om Europa 1 (Gyldendal, 2003) En fremmed. (Roman, Aschehoug, 2002) Historien om Norge i bilder og fortellinger. (Gyldendal, 2001) Lisboa. (Sakprosa, Aschehoug, 2001) Barcelona – et katalansk fyrverkeri. (Sakprosa, Stenersen, 2000) - Femti rike år. (2000) - En ny arbeidsdag. (1999) - Mot moderne tider. (1998) - Under fremmed styre. (1997) Historien om Norge 1-5: – Det ligger et land. (Fagbok, Gyldendal, 1996) Sabina. (Roman, Aschehoug, 1994) Trollbyen. (Roman, Aschehoug, 1992) Even 1814. (Ungdomsbok, Aventura, 1989) Sjøgossen. (Roman, Aschehoug, 1986) Det grøne landet. (Barnebok, Samlaget, 1986) Øy. (Roman, Aschehoug, 1985) Kom kjærlighet. (Roman, Aschehoug, 1983) Flyktende kongers følge. (Roman, Aschehoug, 1982) Kjempesmell og blå dager. (Roman, Aschehoug, 1981) Havherre og sjøtrell. (Roman, Aschehoug, 1978) Gaia. (Roman, Aschehoug, 1977) Felttoget. (Roman, Aschehoug, 1976) Veps. (Noveller, Aschehoug, 1975) Les mer i Store norske leksikon Karsten Alnæs i Norsk biografisk leksikon Eksterne lenker Aschehougs forfatterside om Karsten Alnæs Gyldendals forfatterside om Karsten Alnæs